Nóg ŉ poging vir seismiese opname aan WeskusFoto ter illustrasie. (Foto: Unsplash) Die Australiese maatskappy Searcher Geodata het nou nog ŉ poging aangewend om ŉ seismiese opname aan Suid-Afrika se Weskus te doen. Dít nadat die Kaapstadse hooggeregshof vroeër vanjaar beslis het dat die einste maatskappy sy oorspronklike bedrywighede aan die kus moet opskort. Die maatskappy het destyds nie die plaaslike vissersgemeenskap by die konsultasieproses ingesluit nie. Die maatskappy het egter twee weke gelede ŉ kennisgewing uitgereik waarin sy voorneme om vir ŉ nuwe permit aansoek te doen om ŉ seismiese opname aan die kus te doen, bekend gemaak is. Die kennisgewing is in Engels, Afrikaans en Xhosa opgestel en het belanghebbendes en diegene wat moontlik deur die opname geraak sal word, genooi om aan die omgewingsmagtiging se aansoekproses deel te neem. “In ooreenstemming met die omgewingsmagtiging se impakstudie sal ŉ openbare deelnameproses onderneem word. Die gemeenskap word dus uitgenooi om te registreer en kommentaar te lewer op die voorgestelde projek,” lui Searcher se kennisgewing. Die omgewingsadviesfirma Environmental Impact Management Services is aangestel as die omgewingsbeoordelingspraktisyn en sal Searcher bystaan in sy aansoek om omgewingsmagtiging vir die opname te verkry. Searcher beoog om die jongste opname in ŉ gebied sowat 250 km van die kus van St. Helenabaai en 220 km van die kus van Hondeklipbaai te doen. Die opnamegebied by die naaste punt is ongeveer 218 km van die Wes- en Noord-Kaapse kus af. Dit dek ook verskeie petroleumlisensieblokke.